Preklad 

DEKLARÁCIA
PREDSEDOV VLÁD KRAJÍN CEFTA 
Bratislava, Slovenská republika, 14. september 2002

Predsedovia vlád Bulharskej republiky, Českej republiky, Maďarskej republiky, Poľskej republiky, Rumunska, Slovenskej republiky a Slovinskej republiky vedomí si významu vzájomnej obchodnej spolupráce v rámci Stredoeurópskej dohody o voľnom obchode a želajúc si posilnenie ďalšieho rozvoja hospodárskej spolupráce medzi krajinami CEFTA, sa dňa 14. septembra 2002 stretli v Bratislave, v Slovenskej republike. 

Podpredseda vlády Chorvátskej republiky sa zúčastnil na tohtoročnom stretnutí predsedov vlád krajín CEFTA ako hosť. 

Predsedovia vlád opätovne potvrdili svoje presvedčenie, že hospodárska spolupráca v rámci Stredoeurópskej dohoda o voľnom obchode prispieva k procesu integrácie v Európe k príprave ich krajín na vstup do Európskej únie. Ocenili ďalšie prehĺbenie spolupráce a pokračujúci nárast vzájomného obchodu medzi krajinami CEFTA. 

Predsedovia vlád vyjadrili svoju spokojnosť:

-	s  vykonávaním Doplnkového protokolu č. 10 k  Stredoeurópskej dohode o voľnom obchode od 1. januára 2002, ktorý sa týka ďalších koncesií v poľnohospodárskom obchode medzi Českou republikou a Slovenskou republikou na jednej strane a Maďarskou republikou na strane druhej;

-	s vykonávaním Doplnkového protokolu č. 11 k Stredoeurópskej dohode o voľnom obchode od 1. januára 2002, ktorý obsahuje konsolidovaný text pravidiel pôvodu tovaru dohodnutých medzi krajinami zúčastňujúcimi sa na systéme pan-európskej kumulácie a úpravy týchto pravidiel;

-	s pokrokom dosiahnutým v rokovaniach o prístupe Chorvátskej republiky k CEFTA;

-	so začatím nových bilaterálnych rokovaní príslušnými stranami CEFTA, ktoré sú zamerané na ďalšiu liberalizáciu  poľnohospodárskeho obchodu. 

Predsedovia vlád ocenili výsledky zasadnutia Spoločného výboru z 3. júla 2002, ako aj prácu Podvýboru pre poľnohospodársky obchod. 

Predsedovia vlád vzali na vedomie, že napriek významným výsledkom a priaznivému trendu naďalej pretrvávajú niektoré problémy, najmä v oblasti poľnohospodárskeho obchodu. V tomto zmysle vyjadrili pevné presvedčenie, že:

-	akékoľvek sporné obchodné otázky medzi stranami CEFTA by mali  byť riešené prostredníctvom priamych konzultácií s cieľom nájsť riešenia pre predchádzanie a elimináciu napätia na trhu alebo riešenia, ktoré najmenej narušujú fungovanie Dohody. V tejto súvislosti niektoré strany  upozornili na nerovnováhu v obchode v rámci CEFTA;

-	ochranné opatrenia budú zavedené a uplatňované len v plnom súlade s príslušnými ustanoveniami CEFTA a eliminované, keď podmienky zapríčiňujúce narušenie trhu prestali existovať.

V záujme ďalšieho rozvoja a prehĺbenia hospodárskej a obchodnej spolupráce v rámci CEFTA predsedovia vlád zdôraznili význam:

-	preskúmania možností a podmienok na odstránenie alebo ďalšie zníženie existujúcich prekážok obchodu;

-	identifikácie vhodných spôsobov na zlepšenie fungovania CEFTA;

-	plnenia záväzkov strán vyplývajúcich z Dohody;

-	intenzifikácie bilaterálnych rokovaní, ktoré sa týkajú vzájomného uznávania certifikátov a výsledkov skúšok na priemyselné produkty na základe protokolov PECA uzatvorených medzi Európskou úniou a jednotlivými krajinami CEFTA;

-	podpory spoločného organizovania konferencií a aktivít propagujúcich obchod, ako aj kontaktov medzi obchodnými spoločnosťami a profesijnými asociáciami.

Predsedovia vlád ocenili skutočnosť, že rokovania o prístupe Chorvátskej republiky k CEFTA sú takmer ukončené. Povzbudili strany, aby urýchlili prípravu príslušných dokumentov a vyvinuli všetko úsilie s cieľom podpísať Dohodu o prístupe Chorvátskej republiky k CEFTA do konca roka 2002. 

Zároveň opätovne potvrdili, že CEFTA zostáva otvorená ktorejkoľvek krajine, ktorá  je pripravená splniť vzájomne odsúhlasené kritériá. 

Predsedovia vlád si stručne vymenili stanoviská o budúcnosti CEFTA. Táto téma bude predmetom detailnejšej diskusie počas slovinského predsedníctva v roku 2003. 

V kontexte budúceho rozširovania Európskej únie, predsedovia vlád uznali za užitočné pokračovať vo výmene informácií a skúseností získaných v prístupových rokovaniach. V tejto súvislosti sa dohodli na podpore spoločných záujmov počas prístupových rokovaní s Európskou úniou, ako aj počas multilaterálnych rokovaní v rámci Svetovej obchodnej organizácie. 

Predsedovia vlád sa dohodli, že ďalšie stretnutie predsedov vlád krajín CEFTA sa uskutoční na jeseň roku 2003 v Slovinskej republike.

       	

                       Dané v Bratislave dňa 14. septembra 2002

Za Bulharskú republiku 

Za Českú republiku

Za Maďarskú republiku

Za Poľskú republiku

Za Rumunsko 

Za Slovenskú republiku 

Za Slovinskú republiku